Veikkauksen kassakaapista rahat vienyt mies otettiin kiinni lauantai-iltana.

Poliisi julkaisi perjantaina tiedotteen, jossa kerrottiin Vantaalla sijaitsevan yrityksen työntekijän anastaneen yrityksen varoja noin 150 000 euron arvosta.

Epäillystä miehestä julkaistiin kuva ja hänen liikkeistään sekä olinpaikastaan pyydettiin vihjeitä.

Itä-Uudenmaan poliisi tiedotti sunnuntaina aamupäivällä, että vuonna 1999 syntynyt epäilty mies on otettiin kiinni Tallinnassa lauantai-iltana.

Poliisi kiitti tiedotteessa saamistaan vihjeistä, ja ilmoitti, ettei asiasta tiedoteta enempää viikonlopun aikana.

Veikkaus Oy:n varatoimitusjohtaja Velipekka Nummikoski vahvisti aiemmin IS:lle, että yritys, jolta rahat vietiin oli Veikkaus Oy. Rahat vietiin kassakaapista.

Poliisin aiemmassa tiedotteessa kerrottiin, että yrityksen edustajan mukaan epäilty ilmoitti 22. joulukuuta esimiehelleen sairastuneensa kesken työvuoron ja joutui sen takia poistumaan työpaikaltaan. Paikalle iltapäivällä mennyt sijainen oli huomannut kassakaapissa olleiden rahojen hävinneen.

– Yrityksen valvontakameran tallenteista on nähtävissä, kuinka epäilty ottaa kassakaapissa olleet rahat itselleen ja poistuu yrityksen tiloista lauantaina 22. joulukuuta reppu selässään ja muovikassi kädessään, rikoskomisario Simo Kauppinen kertoi Ilta-Sanomille tapahtumien kulusta perjantaina.

Ennen lauantaina tapahtunutta kiinniottoa epäillystä oli tehty havaintoja Pärnussa.